  Майя Бывальцева Фото но видео лэсьтонъя 30 постъёс пуктыны малпало Удмуртиысь сюресъёс вылын. Ивортодэтъя «Удмуртия» агентстволэн корреспондентэзлы со сярысь вераз элькунысь транспортъя но сюрес возёсъя министр Алексей Горбачёв. Солэн кылъёсызъя, Ижкарын, Глазкарын, Воткаын, Сарапулын но элькун сюресъёс вылын постъёсты концессионной тупанкыл улсын пуктыны чаклало. «30 постъёс пуктыны концессиез эскериськомы, 30 камераос ӧвӧл, постъёс», - вераз министр. Кызьы валэктӥз Алексей Горбачёв, одӥг постын камераослэн лыдзы сюрес вожысь мынон-ветлон чуръёслэн лыдзылэсь потоз. Кылсярысь, Ижкарысь Удмурт но Ленин урамъёс вожын гинэ али 16 камера пуктэмын. Чакланъёсъя, выль камераос урам вожъёсты ортчон куронъёсты тӥямез пусъёзы – светофорлэн ӵуж но горд тылэз улэ потонэз, дугдон гожез ортчемез, озьы ик ӝоглыкъя но чуръёсъя мынон куронъёсты тӥянэз. Со валтӥсь возьматэтъёс, кудъёссэ ми списоке пыртыны малпаськомы, но со паськытгес но луыны быгатоз. Озьы ик ми вераськиськом, элькун сюресъёс вылын, фото но видео лэсьтон сяна, мертан но мед луоз шуыса. Мертаськон постъёс динамической луыны кулэ – весовой пуктытэк. Нимысьтыз камераос сылозы, сюрес вӧлдэтэ нимысьтыз датчикъёс пуктэмын луозы, соос ортчись машинаосты мерталозы. Мукет улосвылъёсын озьы ужан амалъёс вань Алексей Горбачёв, Удмуртиысь транспортъя но сюрес возёсъя министрКонцессионной тупанкыл 5-7 арлы юнматэмын луоз шуыса чаклало, нош солэн дуныз 1,5 миллиард манет котырын луоз. Али транспортъя министерствоын кунпуш ужъёсъя министерстволэн ёзэсъёсынызы но муниципал кылдытэтъёслэн тӧрлыкъёсынызы кенешонъёс мыно, озьы ик конкурслы ужкагазъёсты дасяло. Со ужез таяз арын 1-тӥ куарусёнлы йылпумъяны чаклало. Фото но видео лэсьтонъя постъёслэсь араз 500 миллион манет пала басьтыны малпало. Со мынон-ветлон куронъёсты тӥясьёслы пуктэм штрафъёслэсь люкаськоз. Туннэ нуналлы Ижкарын 30 сыӵе постъёс ужало, штрафъёслэн шоро-куспо быдӟалазы араз 500 миллион манет луэ. Выль ӵектослэсь ми сомындагес ик басьтыны малпаськомы. Валаны кулэ, милям кык ужпуммы: нырысетӥез – сюрес вылтӥ мынон-ветлон кышкыттэмлыкез будэтон, пыдын ветлӥсьёсты но водительёсты кышкытлыкъёслэсь утён, сюресъёс вылын машинаос шуккиськон учыръёсты, адями бырон учыръёсты кулэстон, нош кыкетӥез… фото но видео лэсьтон камераослы луыса бичам коньдон катъя улосвыллэн бюджетаз, сюрес фондэ, мынэ, мукет сямен вераса, сюресъёсты тупатъяны гинэ Алексей Горбачёв, Удмуртиысь транспортъя но сюрес возёсъя министрГорбачёвлэн кылъёсызъя, тросэзгес постъёс Ижкаырн пуктэмын луозы. Кыӵе интыосын, министр ӧз вера, но пусйиз, со карысь пӧртэм интыос луозы шуыса, нырысь ик отын, кытын соос шуккиськон учыръёсты кулэстыны быгатозы.  Тегъёс: Мерлык Авто Ижкар Транспорт Удмуртия сюресъёс кышкыттэмлык АлексейГорбачёв  